Ope brief: Hoeveel meer, mnr. President?Jayde en haar man Christopher. Foto: Facebook Ek het gelees Jayde Panayiotou se liggaam is gevind. Indien jy nie weet wie sy is nie, sal ek die bietjie verduidelik wat die meeste van ons weet: Jayde was ŉ onderwyseres. Sy was ŉ pa en ma se dogter. Sy was iemand se vrou. En nou, soos soveel van die talle daaglikse, sinnelose moorde in ons land, is sy nou (eintlik) net ŉ statistiek. Hoeveel Jaydes gaan dit nog neem vir jou om te besef dat ons land verby die punt van in-die-moelikheid is? Hoeveel moorde nog? Hoeveel verkragtings nog? Vergeet vir ŉ oomblik dat ek wit is en jy swart. Vergeet vir ŉ oomblik dat jy president is en ek nie. Vergeet vir ŉ oomblik van alles wat jy weet van Suid-Afrika se geskiedenis. Maar dink hieroor: Een (of meer) persoon het ŉ ander persoon vermoor. Wíl jy iets hieraan doen? Nie ‘wat gaan jy doen nie?’ Wíl jy iets doen om hierdie onsinnige moorde te keer, mnr. Zuma? Wíl jy iets doen aan die xenofobiese geweld in Suid-Afrika? Wíl jy iets doen teen die groeiende rassehaat wat ons elke dag sien en ervaar? Wíl jy iets doen aan die Eskom-kragkrisis? Wat presies doen jy, mnr. President? Is jy so diep in jou Nkandla-kammaland dat jy nie meer iets wil doen nie? Jy kán; jy is die tog die president. Maar jy doen dit nie. Jy maak eerder uitsprake oor Jan van Riebeeck as om daadwerklik IETS TE DOEN. Jayde se familie en vriende gaan haar eersdaags moet begrawe. Elke dag word baie Jaydes in die land begrawe. Elke dag verloor iemand sy/haar lewe. Elke dag is daar families wat by grafte moet staan en wonder hoekom. Ons harte brand vir hulle. Kan jy dit voel? Voel jy die trane, die vrees, die woede, die hartseer? Sien jy die bloed op die vlaktes, in die townships, in plaashuise, in hostelle? Ruik jy die reuk van moord, van verkragtings, van barbarisme. Hoor jy die skote van baie lewens wat eindig, die geskreeu van ’n nasie wat nie meer die geweld kan ervaar nie. Ek hoop jy kan, mnr. Zuma. Anders is ons in die moeilikheid. Die ope brief is geskryf deur Armand Cloete, sosiale media-bestuurder van Radio Rosestad.